Så har socialdemokraterne i Aalborg Nord fundet Orla Havs afløser som kredsens folketingskandidat. Orla Hav, der netop er fyldt 70, meddelte tidligere i år, at han efter 15 år som folketingsmedlem og tilsammen 38 år som folkevalgt ikke genopstiller ved det folketingsvalg, der kommer senest i juni næste år. På et repræsentantskabsmøde lørdag valgte Socialdemokratiet enstemmigt Morten Klessen fra Biersted som kredsens ny folketingskandidat. Morten Klessen, der er 52 år, sad i 16 år frem til nytår i kommunalbestyrelsen i Jammerbugt.  I 2019 stillede han op til Europaparlaments-valget, men trods godt 24.000 personlige stemmer lykkedes det ham ikke at blive valgt. I november i fjor stillede Morten Klessen op til regionsrådet, men en fintælling afgjorde, at hans 1400 personlige stemmer lige akkurat ikke rakte til en plads i regionsrådet, hvor han nu er første suppleant. Nu satser han i stedet på en plads i Folketinget. I dag har Socialdemokratiet valgt syv medlemmer til tinget i Nordjylland. Udover Orla Hav genopstiller de seks øvrige alle. Holder de nuværende meningsmålinger, er det ikke usandsynligt, at partiet igen vinder syv mandater i landsdelen. - Vi betragter Morten som en rigtig god afløser for Orla Hav, siger formanden for Socialdemokratiet i Aalborg Nordkredsen, Susanne Rüsz Wyrtz. - Morten har nogle rigtig gode værdier, og han favner bredt og er god til at tale både med unge og ældre. Samtidig var hans stemmetal i Nordjylland til EP-valget rigtig flot, så vi tror, han har rigtig gode chancer for at sikre kredsen fortsat repræsentation på Christiansborg. Før Orla Hav blev valgt til Folketinget i Aalborg Nord i 2007, opnåede Frank Jensen gennem 20 år valg i kredsen.

Referat:
Det mangeårige medlem af kommunalbestyrelsen i Jammerbugt Morten Klessen bliver ny socialdemokratisk folketingskandidat i Aalborg Nord.